作者:李曾伯
標題:沁園春
內容:北固臺端，南渡後來，無此偉人。自從容佐鼎，光華攬轡，幾年中外，屬目經綸。萬灶炊煙，千艘漕雪，手整江淮如掌平。詩書效，看馬騰士飽，酒好兵精。平生。餘事功名。豈管葛諸人能擬倫。暫牙籌遊戲，小淹惟月，金甌注想，便合為霖。沆瀣一襟，風流八詠，秋入詩壇如許清。為公壽，有黃花不老，長伴香名。